**Informatīvais ziņojums**

**„Par Latvijas viedokli Latvijas – Igaunijas**

**Starpvaldību komisijas pārrobežu sadarbības veicināšanai 2018.gada sēdē”**

**1.Situācijas raksturojums**

Pamatojoties uz Ministru kabineta 2017.gada 10.janvāra sēdes protokola Nr.2 24§ 4.punktu, Vides aizsardzības un reģionālās attīstības ministrija (turpmāk – VARAM), nodrošinot Latvijas Republikas un Igaunijas Republikas Starpvaldību komisijas pārrobežu sadarbības veicināšanai (turpmāk – Latvijas – Igaunijas SVK vai SVK) darba koordināciju Latvijā, informē, ka ir panākta vienošanās ar Igaunijas pusi par Latvijas – Igaunijas SVK sēdes organizēšanu 2018.gada 10.oktobrī. Pēdējā Latvijas – Igaunijas SVK sēde notika 2017.gada 10.martā Smiltenē, Latvijā, kuras laikā tika pausts Latvijas puses viedoklis saskaņā ar Ministru kabinetā 2017.gada 10.janvārī ar protokollēmumu Nr.2 24§ (turpmāk – protokollēmums) apstiprināto informatīvo ziņojumu „Par Latvijas viedokli Latvijas-Igaunijas Starpvaldību komisijas pārrobežu sadarbības veicināšanai 2017.gada sēdē".

Ievērojot rotācijas principu, Latvijas – Igaunijas SVK nākamā sēde tiks organizēta Igaunijā, un to vadīs Igaunijas valsts pārvaldes ministrs. Latvijas – Igaunijas SVK 2018.gada sēdes koordinēšana tiks nodrošināta VARAM budžetā piešķirto līdzekļu ietvaros.

Saskaņā ar Latvijas – Igaunijas SVK nolikumu, tās izveidošanas **mērķis** **ir vienoties par kopīgiem pasākumiem un aktivitātēm**, kas palīdz nodrošināt brīvu darbaspēka, preču, pakalpojumu un kapitāla kustību Latvijas un Igaunijas pārrobežu reģionos, **grozot vai papildinot attiecīgos tiesību aktus un/vai noslēdzot vienošanos starp valstīm.**

Lai nodrošinātu efektīvāku SVK formāta izmantošanu abu valstu aktuālo jautājumu, kas atbilst SVK kompetencei, risināšanai, VARAM sadarbībā ar atbildīgajām institūcijām ir sagatavojusi informatīvo ziņojumu „Par Latvijas viedokli Latvijas – Igaunijas Starpvaldību komisijas pārrobežu sadarbības veicināšanai 2018.gada sēdē” (turpmāk – Informatīvais ziņojums). Tā sagatavošanai VARAM š.g. februārī aicināja nozaru ministrijas un citas iesaistītās institūcijas atbilstoši to kompetencei izvērtēt un sniegt savu viedokli par 2017.gada Latvijas – Igaunijas SVK sēdē iekļautajiem jautājumiem, nepieciešamības gadījumā precizēt jautājuma būtību, norādīt tā risināšanas statusu, izvērtēt lietderību šī jautājuma izskatīšanai Latvijas – Igaunijas SVK formātā, sniegt priekšlikumu tā tālākai risināšanai vai arī sniegt detalizētu pamatojumu jautājuma turpmākai neiekļaušanai Latvijas – Igaunijas SVK darba kārtībā, un veikt detalizētu analīzi jaunu aktuālo jautājumu izvirzīšanai. Kā arī saskaņā ar 2017.gadā SVK sēdē pieņemto lēmumu, gatavojoties nākamajai SVK sēdei, VARAM izstrādāja un nosūtīja attiecināmajiem plānošanas reģioniem veidlapu pārrobežu šķēršļa aprakstam, ar kuru aicināja informēt par reģionālajā līmenī identificētajiem pārrobežu šķēršļiem vai problēmjautājumiem, kuru risināšanai būtu nepieciešama starpvaldību līmeņa iesaiste.

Pamatojoties uz iesniegto informāciju, VARAM informē par izdarītajiem secinājumiem un sniedz priekšlikumu Latvijas pozīcijai par tālāko rīcību šo jautājumu virzībā.

VARAM vērš uzmanību, ka Informatīvajā ziņojumā Latvijas **paustais viedoklis un pozīcija par SVK ietvaros izskatāmiem jautājumiem saskaņošanas un diskusiju procesā ar Igaunijas pusi vēl var tikt papildināta. Savukārt Igaunijas puses viedoklis ir norādīts indikatīvi, ņemot vērā iepriekš pausto viedokli, un var tikt mainīts no Igaunijas puses SVK sagatavošanas un norises laikā.**

**2.Priekšlikumi Latvijas – Igaunijas SVK 2017.gada sēdes protokolā iekļauto jautājumu risināšanai un Latvijas un Igaunijas pušu jaunie ierosinājumi Latvijas – Igaunijas SVK darba kārtībai 2018.gadā**

2017.gadā tika nolemts saglabāt turpmākajā SVK darba kārtībā šādus jautājumus:

* Latvijas Republikas valdības un Igaunijas Republikas valdības konvencijas par nodokļu dubultās uzlikšanas un nodokļu nemaksāšanas novēršanu attiecībā uz ienākuma nodokļiem grozīšana (turpmāk - grozījumi Nodokļu konvencijā);
* Veselības aprūpes pakalpojumi pierobežas reģionos, t.sk. līguma starp Latvijas Neatliekamās palīdzības dienestu un Valgas slimnīcu un līguma starp Latvijas Nacionālo veselības dienestu un Valgas slimnīcu sagatavošana;
* Pasažieru vilcienu kustības sarakstu „Rīga-Tartu” sinhronizēšana.

Papildus abu valstu SVK koordinējošās institūcijas apkopoja nozaru ministriju, iesaistīto institūciju un pierobežas pašvaldību viedokļus. Tā rezultātā no jauna SVK darba kārtībai 2018.gadam tiek virzīti vēl četri jautājumi:

* Prioritāri rekonstruējamo pierobežas ceļa posmu noteikšana un saskaņošana;
* Transporta (prāmja) neesamība starp Sāremā salu un Kurzemi;
* Latvijas – Igaunijas valsts robežas uzturēšanas režīma ieviešanas iespējas, lai sakārtotu un aktualizētu ģeodēzisko un kartogrāfisko informāciju par abu valstu savstarpējo robežu, t.sk. vienota ģeodēziskā pamatojuma izveide dzelzceļa līnijas RailBaltic izbūvei;
* Savstarpējo pārrobežu glābšanas operāciju procedūru un plānu saskaņošana.

Informatīvajā ziņojumā visi minētie jautājumu apraksti tiek sagrupēti pa jomām.

**2.1.Grozījumi Nodokļu konvencijā**

Jautājuma būtība: 2017.gadā SVK sēdē tika nolemts noturēt abu pušu ekspertu konsultācijas, lai izvērtētu iespējas veikt grozījumus Nodokļu konvencijā, lai nodrošinātu iespēju vienas valsts rezidentiem piemērot otrajā valstī gūtajiem ienākumiem neapliekamo minimumu katru mēnesi.

2017.gada 28.maijā no Igaunijas puses tika saņemts priekšlikums iespējamajiem nodokļu konvencijas grozījumiem. Tomēr, ņemot vērā, ka 2017.gada otrajā pusgadā Igaunija bija Eiropas Padomes prezidējošā valsts un praktiski visi tās Finanšu ministrijas attiecīgās jomas speciālisti bija iesaistīti šajā procesā, sarunas par grozījumiem nodokļu konvencijā netika noturētas.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses indikatīvs viedoklis vai priekšlikums** |
| Finanšu ministrijas viedoklis: Sarunas par minētajiem grozījumiem nodokļu konvencijā bija paredzēts noturēt 2018.gadā. Tomēr ar 2018.gada 1.janvāri Latvijā ir uzsākta diferencētā neapliekamā minimuma piemērošana, saskaņā ar kuru, lai noteiktu galīgi maksājamo iedzīvotāju ienākuma nodokļa summu, ir nepieciešams iesniegt gada ienākumu deklarāciju. Ir zināms, ka līdzīga sistēma ir ieviesta arī Igaunijā. Līdz ar to ir nepieciešams izvērtēt, vai ar piedāvātajām izmaiņām nodokļu konvencijā jaunajā situācijā ir iespējams atbilstošs risinājums. Tā kā jautājums ir tehniska rakstura, Finanšu ministrija ierosina jautājuma risināšanu turpināt tehniskā līmenī divpusēju konsultāciju starp abu pušu kompetentajām iestādēm ceļā, un šo jautājumu vairs nerisināt SVK ietvarā.  | Igaunijas puses viedoklis: Konceptuāli atbalsta jautājuma neiekļaušanu SVK darba kārtībā.  |

**Latvijas priekšlikums jautājuma virzībai:**

Jautājumu par grozījumiem Nodokļu konvencijā turpmāk neiekļaut SVK darba kārtībā, jo jāveic papildu izvērtējums, vai pēc notikušajām izmaiņām abu valstu ienākuma nodokļa likumdošanā ir iespējams panākt risinājumu, veicot grozījumus nodokļu konvencijā. Tā kā izvērtējums jāveic tehniskā līmenī, SVK formāts nav piemērots jautājuma tālākai risināšanai, un tas jāturpina sarunu ceļā starp abu pušu kompetentajām iestādēm.

**2.2.Veselības aprūpes pakalpojumi pierobežas reģionos**

Šai sadaļai ir divi apakšpunkti, par kuriem tika pieņemts lēmums iepriekšējā SVK sēdē. Pirmais jautājums ir par iespējamajiem grozījumiem “*Latvijas Republikas Veselības ministrijas, Igaunijas Republikas Sociālo lietu ministrijas un Igaunijas Republikas Iekšlietu ministrijas vienošanās par savstarpējo palīdzību neatliekamās medicīniskās palīdzības sniegšanā pierobežas teritorijā”* (turpmāk – *Vienošanās**par savstarpējo palīdzību neatliekamās medicīniskās palīdzības sniegšanā pierobežas teritorijā)***,** lai varētu noslēgt nepieciešamos līgumus starp Latvijas Neatliekamās palīdzības dienestu un Valgas slimnīcu un starp Latvijas Nacionālo veselības dienestu un Valgas slimnīcu. Otrs jautājums ir par sadarbību neatliekamās palīdzības sniegšanā ārkārtas situācijās.

**2.2.1. Iespējamie grozījumi *Vienošanās par savstarpējo palīdzību neatliekamās medicīniskās palīdzības sniegšanā pierobežas teritorijā***

Jautājuma būtība: 2017.gadā SVK sēdē tika nolemts uzsākt Latvijas un Igaunijas par veselības aprūpes nozari atbildīgo institūciju darbu pie divu līgumu sagatavošanas:

* līguma starp Latvijas Neatliekamās palīdzības dienestu un Valgas slimnīcu, lai Latvijas Neatliekamās medicīniskās palīdzības dienesta brigādēm būtu iespēja nepieciešamības gadījumā pacientus no Latvijas pierobežas apdzīvotajām teritorijām Valkas novadā nogādāt Valgas slimnīcā;
* līguma starp Latvijas Nacionālo veselības dienestu un Valgas slimnīcu, lai Latvijas Nacionālais veselības dienests varētu samaksāt Valgas slimnīcai augstākminētajos gadījumos.

Tika konstatēts, ka Latvijas Neatliekamās palīdzības dienestam un Latvijas Nacionālajam veselības dienestam nav deleģējuma slēgt līgumus ar citu valstu slimnīcām, tāpēc, lai piešķirtu šādas tiesības, puses izskatīja iespēju grozīt *Vienošanos par savstarpējo palīdzību neatliekamās medicīniskās palīdzības sniegšanā pierobežas teritorijā*.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses indikatīvs viedoklis vai priekšlikums** |
| Veselības ministrijas viedoklis: Izanalizējot iespējas, puses ir konceptuāli vienojušās, ka grozījumi *Vienošanās par savstarpējo palīdzību neatliekamās medicīniskās palīdzības sniegšanā pierobežas teritorijā* nav nepieciešami. Veselības ministrija atrada citu risinājumu un nolēma iekļaut Latvijas normatīvajos aktos normu, kas atļautu Neatliekamās palīdzības dienestam un Nacionālajam veselības dienestam slēgt līgumus par pakalpojumu saņemšanu citu valstu slimnīcās. Šobrīd notiek darbs pie nepieciešamo normatīvo aktu izstrādes jaunā Veselības aprūpes finansēšanas likuma ieviešanai, kuros arī plānots iekļaut attiecīgo normu. | Igaunijas puses viedoklis: Konceptuāli atbalsta jautājuma neiekļaušanu SVK darba kārtībā.  |

**Latvijas priekšlikums jautājuma virzībai:**

Jautājumu par grozījumiem *Vienošanās par savstarpējo palīdzību neatliekamās medicīniskās palīdzības sniegšanā pierobežas teritorijā* turpmāk neiekļaut SVK darba kārtībā, jo pēc abu pušu ierosinājuma netika konstatēta nepieciešamība jautājumu risināt SVK formātā.

**2.2.2. Sadarbība neatliekamās palīdzības sniegšanā ārkārtas situācijās**

Jautājuma būtība: 2017.gadā SVK sēdē tika nolemts turpināt darbu pie nepieciešamās divpusējās sadarbības jomas identificēšanas neatliekamās palīdzības sniegšanā ārkārtas situācijās.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses indikatīvs viedoklis vai priekšlikums** |
| Veselības ministrijas viedoklis: 2018. gada 6. jūnijā Igaunijas puse nosūtīja Latvijas pusei līguma priekšlikumu par sadarbību katastrofu novēršanas, gatavības un reaģēšanas jomā. Latvijas eksperti šobrīd izskata priekšlikumu un sniegs viedokli līdz augusta beigām.Vēlamies norādīt, ka, tāpat kā Igaunijas kolēģi, uzskatām par nepieciešamu sakārtot šādu sadarbību gan proceduāri, gan institucionāli, tādēļ atbalstām jautājuma iekļaušanu SVK darba kārtībā. | Igaunijas puses viedoklis: Konceptuāli atbalsta jautājuma iekļaušanu SVK darba kārtībā. |

**Latvijas priekšlikums jautājuma virzībai:**

Iekļaut SVK darba kārtībā jautājumu par sadarbību neatliekamās palīdzības sniegšanā ārkārtas situācijās.

**2.3. Pārrobežu sadarbība transporta attīstības jomā**

Šajā sadaļā ir trīs apakšpunkti: par pirmo jautājumu “Pārrobežu dzelzceļa savienojuma attīstība” tika diskutēts iepriekšējā SVK sēdē. Papildus ir divi jauni jautājumi:

1) Prioritāri rekonstruējamo pierobežas ceļa posmu noteikšana un saskaņošana;

2) Transporta (prāmja) neesamība starp Sāremā salu un Kurzemi.

**2.3.1. Pārrobežu dzelzceļa savienojuma attīstība**

Jautājuma būtība: 2017.gadā SVK sēdē puses vienojās par nepieciešamību turpināt sadarbību pārrobežu dzelzceļa savienojuma jautājumā abu valstu atbildīgo ministriju līmenī. Sēdē tika izskatīti jautājumi par vilcienu kustības sarakstu harmonizēšanu un dzelzceļa savienojuma starp Tartu un Rīgu sinhronizēšanu, kā arī tika apsvērts priekšlikums par tiešās dzelzceļa līnijas Tartu-Rīga atjaunošanu.

Šobrīd starp Latvijas Republiku un Igaunijas Republiku tiek nodrošināta pasažieru vilcienu kustība maršrutā Rīga-Lugaži-Valga. Šajā maršrutā kursē 2 dīzeļvilcienu pāri katru dienu.

Pārrobežu dzelzceļa līnijas Rīga – Tartu saraksti tika sinhronizēti abos virzienos:

* katru dienu Rīga – Tartu virzienā no vilciena Rīga (10.37) – Valga (13.55) 4 minūšu laikā ir iespējams pārsēsties vilcienā Valga (13.59) – Tartu (15.11);
* brīvdienās un svētku dienās Tartu – Rīga virzienā no vilciena Tartu (15.15) – Valga (16.27) 11 minūšu laikā ir iespējams pārsēsties vilcienā Valga (16.38) – Rīga (19.48);
* darba dienās Tartu – Rīgas virzienā no vilciena Tartu (10.15) – Valga (11.27) ir iespējams pārsēsties vilcienā Valga (14.38) – Rīga (17.38) (Valgā jāgaida 3 stundas 11 minūtes).

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses indikatīvs viedoklis vai priekšlikums** |
| Satiksmes ministrijas viedoklis: Pārrobežu dzelzceļa līnijas Rīga – Tartu vilcienu kustības saraksts 2017./2018.gada vilcienu kustības grafikā, kas stājās spēkā 2017.gada 10.decembrī, ir sinhronizēts.Attiecībā uz potenciālo jaunas dzelzceļa līnijas Tartu – Rīga atvēršanu nav saņemts jaudas pieprasījums no pārvadātājiem par jaunu līniju atvēršanu. Harmonizācijas darbs turpinās. Ņemot vērā augstākminēto, jautājumu neiekļaut SVK darba kārtībā.  | Igaunijas puses viedoklis: Konceptuāli atbalsta jautājuma turpmāko neiekļaušanu SVK darba kārtībā sakarā ar to, ka ir paveikts darbs sarakstu sinhronizēšanā, kā arī sakarā ar to ka pieprasījums no pārvadātāju puses nav saņemts. |

**Latvijas priekšlikums jautājuma virzībai:**

Jautājumu par dzelzceļa savienojumu starp Tartu un Rīgu vilcienu kustības sarakstu sinhronizāciju turpmāk neiekļaut SVK darba kārtībā, jo jautājums ir atrisināts.

Neiekļaut SVK darba kārtībā jautājumu par līnijas Tartu – Rīga atvēršanu, jo nav saņemts jaudas pieprasījums no pārvadātājiem. Jautājuma par jaunas dzelzceļa līnijas Rīga –Tartu atvēršanu statusa maiņas gadījumā puses var ierosināt tā izskatīšanu SVK formātā.

**2.3.2. Prioritāri rekonstruējamo pierobežas ceļa posmu noteikšana un saskaņošana**

Jautājuma būtība: Latvijas un Igaunijas pierobežas kritiski sliktais ceļu infrastruktūras stāvoklis (īpaši „Ziemeļu stīgas” autoceļos P15., P21., P22., P23) būtiski kavē teritorijas attīstību, apgrūtinot pasažieru un kravu pārvadājumus. Latvijas puses ierosinājums ir uzsākt dialogu starp abu valstu atbildīgajām institūcijām, piesaistot pierobežu pašvaldības un panākt vienošanās par pierobežas zonā prioritāri sakārtojamajiem ceļu posmiem, kas būtu ar augstāko pievienoto vērtību abu valstu pierobežas attīstībai, ņemot vērā, piemēram, darba spēka mobilitāti starp abām valstīm, abu valstu kravu plūsmas un sasaisti ar TEN-T infrastruktūru un ostām.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses indikatīvs viedoklis vai priekšlikums** |
| Vidzemes plānošanas reģiona un Rīgas plānošanas reģiona viedoklis:Abām valstīm būtu nepieciešams stratēģiski vienoties par pierobežas zonā prioritāri sakārtojamajiem ceļu posmiem, kas svarīgi šo teritoriju attīstībai – ekonomiskajai izaugsmei un iedzīvotāju piesaistei.Satiksmes ministrijas viedoklis: Nosakot prioritātes, galvenokārt tiek ņemti vērā pieejamie resursi, kā arī pierobežas autoceļu posmu noslodze (esošā satiksmes intensitāte), tādejādi rūpējoties, lai ieguldījumi dotu maksimālo labumu maksimāli lielākam autoceļu lietotāju skaitam. VAS „Latvijas Valsts ceļi” savas kompetences un pieejamo resursu ietvaros ir atvērti izskatīt priekšlikumus par kopēja ceļu tīkla attīstību, ja idejas iniciatori spēj nodrošināt aprēķinos balstītu pamatojumu šādas iniciatīvas potenciālajam sociālekonomiskajam ieguvumam. | Igaunijas puses viedoklis: Konceptuāli atbalsta jautājuma iekļaušanu SVK darba kārtībā. |

**Latvijas priekšlikums jautājuma virzībai:**

Iekļaut SVK darba kārtībā jautājumu par prioritāri rekonstruējamiem pierobežas ceļa posmiem.

**2.3.3. Transporta savienojuma neesamība starp Sāremā salu un Kurzemi (Latvijas rietumu piekraste)**

Jautājuma būtība: Kurzemes ziemeļrietumu Baltijas jūras piekraste (Latvijā) un Sāremā sala (Igaunijā) ir novietotas fiziski tuvu, bet neesošs transporta savienojums padara sadarbību starp šīm divām teritorijām neiespējamu. Sāremā salā ir attīstīts tūrisma pakalpojumu sniegšanas piedāvājums, bet viesi no Latvijas rietumu daļas un Lietuvas var nokļūt Sāremā tikai ar lielu līkumu caur Virtsu pilsētu Igaunijas rietumu piekrastē. Gan Ziemeļkurzemes, gan Sāremā pašvaldība transporta savienojuma – prāmja satiksmes neesamības dēļ atrodas nosacītā izolētībā. Prāmja satiksmes atjaunošana sniegtu ieguvumus tūrisma pakalpojumu sniedzējiem abās valstīs, jo laikā, kad šāds savienojums pastāvēja valstu starpā, to ik gadu vasaras sezonā lietoja līdz 17 500 pasažieru.

Lai arī kopējais labums vietējām ekonomikām būtu nozīmīgs, tomēr prāmja satiksmes nodrošināšanas izmaksas ir ievērojamas pret pārvadāto apjomu. Privāts uzņēmums uz tirgus principiem varētu būt neieinteresēts atklāt transporta pakalpojumus maršrutā Ventspils – Sāremā sala.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses indikatīvs viedoklis vai priekšlikums** |
| Kurzemes plānošanas reģiona viedoklis:Ir nepieciešams finansiāla un organizatoriska rakstura atbalsts no valstu (Latvijas un Igaunijas) puses, lai veicinātu pārrobežu sadarbību galvenokārt tūrisma, kā arī uzņēmējdarbības jomā.Ir svarīgi nodrošināt privāto prāmju kompāniju piesaisti un starpvalstu atbalsta mehānisma izveidošanu pārvadājumu rentabilitātes nodrošināšanai. Ventspils pilsētas pašvaldības pārstāvji un Ventspils Brīvostas pārstāvji ir tikušies ar Sāremā pašvaldības pārstāvjiem un Mintu ostas pārvaldnieku, kā arī Sāremā pašvaldības piesaistītiem pētniekiem. Šobrīd Sāremā pašvaldības piesaistītie konsultanti pēta līnijas atjaunošanas iespējas un ir sazinājušies ar prāmju kompānijām.Satiksmes ministrijas viedoklis: Jūrlietu departamenta un VAS „Latvijas Jūras administrācija” kompetences ietvaros nav iebildumu iekļaut jautājumu izskatīšanai SVK sēdē. | Igaunijas puses viedoklis: Konceptuāli neatbalsta jautājuma iekļaušanu SVK darba kārtībā. |

**Latvijas priekšlikums jautājuma virzībai:**

 Iekļaut SVK darba kārtībā informatīvo jautājumu par transporta (prāmja) savienojuma neesamību starp Sāremā salu un Kurzemi, aicinot Sāremā pašvaldību un Kurzemes reģiona pārstāvjus ziņot par piesaistīto konsultantu veiktā pētījuma secinājumiem un aprēķiniem prāmja rentabilitātei.

**2.4. Latvijas – Igaunijas valsts robežas uzturēšanas režīma ieviešanas iespējas, lai sakārtotu un aktualizētu ģeodēzisko un kartogrāfisko informāciju par abu valstu savstarpējo robežu, t.sk. vienota ģeodēziskā pamatojuma izveide dzelzceļa līnijas RailBaltic izbūvei**

Jautājuma būtība: Jautājumu par vienota ģeodēziskā pamatojuma izveidi dzelzceļa līnijas RailBaltic izbūvei ierosināja Aizsardzības ministrijas padotības iestāde “Latvijas Ģeotelpiskās informācijas aģentūra”, norādot, ka Latvijā un Igaunijā tiek lietotas dažādas ģeodēzisko koordinātu sistēmas, karšu projekcijas un iespējams atšķirīgi augstumu modeļi. Iekšlietu ministrija ierosina šo jautājumu iekļaut Iekšlietu ministrijas kompetencē esošā Latvijas – Igaunijas valsts robežas uzturēšanas režīma ieviešanas jautājumā. Pašlaik valsts robežas atrašanās vieta dabā virknē gadījumu (laika, dabas un cilvēka darbību ietekmē) vairs neatbilst vai neprecīzi atbilst starpvalstu līguma ietvaros noteiktai robežai – valsts robežas demarkācijas dokumentiem.

Lai novērstu minēto problēmu ietekmi uz situāciju pārrobežu saskarsmē un mazinātu minēto risku skaita pieaugumu nākotnē, nepieciešams veikt izveidotās un starpvalstu līgumā nostiprinātās valsts robežas sakārtošanu (atjaunošanu) gan dabā, gan dokumentos. Kaimiņvalstu valdību sadarbības līmenī nepieciešams izveidot un iedarbināt kopēju valsts robežas uzturēšanas režīmu.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses indikatīvs viedoklis vai priekšlikums** |
| Aizsardzības ministrijas viedoklis:Projekta RailBaltic realizācijā Latvijas Ģeotelpiskās informācijas aģentūrai un Igaunijas zemes dienestam būtu jāvienojas par vienota ģeodēziskā pamatojuma izveidi.Satiksmes ministrijas viedoklis: Pēc konsultēšanās ar triju Baltijas valstu kopuzņēmumu AS „RB Rail” Satiksmes ministrija atbalsta vienotā ģeodēziskā pamatojuma izveidi, kas sekmēs Rail Baltica projekta attīstību gan projektēšanas, gan būvniecības fāzē.Iekšlietu ministrijas viedoklis:Lai realizētu valsts robežas uzturēšanas režīmu pirmkārt *nepieciešams* **iniciēt un panākt atbilstoša starpvalstu līguma izstrādi un parakstīšanu;**Pēc līguma parakstīšanas jāizveido kopēja ar kaimiņvalsti robežas (robežas uzturēšanas) komisija; Komisijas sastāvā no abām valstīm parasti iekļauj valstu institūciju pārstāvjus: * kuru pārziņā nodota izveidotā robeža un robežas josla;
* kuri atbild par starpvalstu juridiski tiesisko jautājumu risinājumiem;
* kuriem paredzēts deleģēt robežas atjaunošanas darbu realizāciju;
* kuriem deleģē robežas uzmērīšanas un atjaunotas ģeodēziskās kartogrāfiskās dokumentācijas izstrādes.

Uzsākot komisijas darbu, tiek risināti regulāras finansēšanas jautājumi no abu valstu puses.Sākotnējais risinājums saistāms ar starpvalstu līguma izstrādi valsts robežas uzturēšanai. | Igaunijas puses viedoklis: Konceptuāli atbalsta jautājuma iekļaušanu SVK darba kārtībā, darba līmenī jautājuma risināšanai pieaicinot atbilstošas atbildīgas institūcijas.  |

**Latvijas priekšlikums jautājuma virzībai:**

Iekļaut SVK darba kārtībā jautājumu par vienota ģeodēziskā pamatojuma (vienota koordinātu sistēma un vienots augstuma modelis) izveidi dzelzceļa līnijas RailBaltic izbūvei, skatot to plašākā tvērumā kā pakārtotu jautājumu tēmai “Latvijas – Igaunijas valsts robežas uzturēšanas režīma ieviešanas iespējas, lai sakārtotu un aktualizētu ģeodēzisko un kartogrāfisko informāciju par abu valstu savstarpējo robežu”.

**2.4. Savstarpējo pārrobežu glābšanas operāciju procedūru un plānu saskaņošana**

Jautājuma būtība: 2017.gadā parakstīts Latvijas Republikas valdības, Igaunijas Republikas valdības un Lietuvas Republikas valdības nolīgums par sadarbību katastrofu novēršanas, gatavības un reaģēšanas jomā. Minētā nolīguma 6.pantā noteikts, ka pārrobežu palīdzības sniegšanas atvieglošanai kopīgi jāveic attiecīgi pasākumi, piemēram, jāizstrādā savstarpējas pārrobežu glābšanas operāciju procedūras un plāni.

 Ziemeļatlantijas Līguma organizācijas (NATO) Varšavas samitā, kas noritēja 2016.gadā, tika noteiktas septiņas pamatprasības valstu noturības stiprināšanai, un viena no tām nosaka valstīm nepieciešamību spēt tikt galā ar nekontrolētu cilvēku masveida pārvietošanos no valsts uz valsti un valsts iekšienē, kas var pārsniegt pieejamos resursus un pārtraukt iespēju nodrošināt sabiedrības pamatvajadzības. Tā sekas var būt destabilizācija, kā arī vienlaicīga cilvēku virzība, izmantojot to pašu infrastruktūru un transporta ceļus, kas var traucēt, aizkavēt un apstādināt operatīvo dienestu izbraukumus uz ārkārtējiem notikumiem.

Līdz ar to aicinām iekļaut starpvaldību komisijas sēdes darba kārtībā jautājumu par minētās pamatprasības ieviešanu reģionālā līmenī.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses indikatīvs viedoklis vai priekšlikums** |
| Iekšlietu ministrijas viedoklis: Darbs pie pārrobežu glābšanas operāciju procedūru un plānu saskaņošanas un ieviešanas nacionālā līmenī notiek gan Latvijā, gan Igaunijā, tomēr Iekšlietu ministrijas ieskatā šādas situācijas risināšanai nepieciešama arī divpusēja pasākumi un resursi plānošana. Vienlaikus kopēja resursu plānošana, nepieciešamā aprīkojuma iegāde un uzturēšana būtu arī ekonomiski izdevīgāka. Piemēram, kopējo spēju (moduļa) izveidošana ārkārtas masveida cilvēku izmitināšanai. Ņemot vērā minēto, Iekšlietu ministrija uzskata, ka Latvijas Republikas un Igaunijas Republikas starpvaldību komisijas pārrobežu sadarbības veicināšanas sēde būtu atbilstošs formāts, lai pārrunātu kopīgos izaicinājumus minētajā jomā un vienotos par turpmāko virzību. | Igaunijas puses viedoklis: Konceptuāli atbalsta jautājuma iekļaušanu SVK darba kārtībā. |

**Latvijas priekšlikums jautājuma virzībai:**

Iekļaut SVK darba kārtībā jautājumu par pamatprasības „Spēt tikt galā ar nekontrolētu cilvēku masveida pārvietošanos uz valsti un valsts iekšienē, kas var pārsniegt pieejamos resursus un pārtraukt sabiedrības pamatvajadzību nodrošināšanu” ieviešanu reģionālā līmenī.

**3. Turpmākā darbība SVK ietvaros**

Latvijas – Igaunijas SVK sēdē pusēm ir jāvienojas par turpmāko sadarbību, tās formātu, piemēram, veidojot atsevišķas speciālistu darba grupas, un saturu – jautājumiem, kas turpmāk tiks risināti SVK ietvaros.

Ņemot vērā minēto, turpmāk ir nepieciešams:

1. Atbildīgajām institūcijām, kuru pārstāvji ir apstiprināti Latvijas – Igaunijas SVK, atbilstoši savai kompetencei:
	1. nodrošināt un sekmēt SVK sēdē pieņemto lēmumu īstenošanu un pēc pieprasījuma informēt VARAM par to izpildes gaitu;
	2. piedalīties nākamajā SVK sēdē un nodrošināt viedokļa paušanu un Latvijas pozīcijas aizstāvēšanu atbilstoši informatīvajā ziņojumā iekļautajiem priekšlikumiem.
2. VARAM:
	1. nodrošināt SVK darba kārtības un izskatāmo jautājumu sagatavošanu, koordinējot Latvijas puses pozīciju;
	2. nepieciešamības gadījumā aktualizēt Latvijas delegācijas sastāvu dalībai SVK sēdēs;
	3. 2019.gadā organizēt SVK sēdi, nodrošinot tās vadību, ja būs panākta vienošanās ar Igaunijas pusi par tās nepieciešamību.
3. Vides aizsardzības un reģionālas attīstības ministram, ja būs panākta vienošanās ar Igaunijas pusi par SVK sēdes organizēšanu 2019.gadā, pirms tās normatīvajos aktos noteiktajā kārtībā iesniegt Ministru kabinetā informatīvo ziņojumu par Latvijas viedokli Latvijas–Igaunijas Starpvaldību komisijā pārrobežu sadarbības veicināšanai.

Vides aizsardzības un reģionālās

attīstības ministrs K.Gerhards

V.Prokopoviča

67026471, vita.prokopovica@varam.gov.lv